Nañ jaduꞌn Jesús yjacmɨnañ:
―Tüg yëydɨjc ymɨɨd anajty metz ymang.
Chi je jacmutzpɨ nɨmay yteedy:
“Tat,
mooygɨch yɨ pɨdägy huɨdi xypaatpɨch.”
Chi jeꞌ yteedy je pɨdägy yajhuäcxy.
Hueenɨ anajty xɨɨ tzuu cujc ñɨcxy,
co jeꞌ ymang mutzpɨ yajmujctay tügꞌócɨy huɨdi yɨ yjëꞌajtpy,
chi chooñ ñɨcxy huingnaax huinggajp.
Chi jɨm mɨcꞌamy yajtunday yajtɨgoyday tügꞌócɨy huɨdi anajty ymɨɨd.
Co anajty ymeeñ tügꞌócɨy yajtundäy,
chi miiñ tüg mɨj yuu ma je cajp.
Chi ooy je mang mutzpɨ caayɨn uucɨn huit meeñ jayajmayjajtnɨ.
Chi jeꞌ ninɨcxy tüg jäy ma je jɨmbɨ naaxjot ymɨdunaꞌñ anajty.
Chi yquejxɨ ma yrancho ɨdzɨm cuendꞌajtpɨ.
Ooy anajty janijotꞌaty ycüxaꞌñyii mɨɨd je pëtztɨɨm huɨdi anajty ɨdzɨm yꞌojcpy.
Chi ni pɨn anajty ni ti ycamöyii.
Co yhuinmaꞌñ yajmejch,
chi ymɨnañ ma yjot yhuinmaꞌñ:
“Jɨm janch maytumbɨ ma ɨɨch ndeedy ytɨjc,
ymɨɨd ajcxy jɨɨcxy pɨcy janch mayꞌamy.
Ɨɨch ya tzachꞌayoob mɨɨd yuu xɨɨ.
Tzonaambɨch ya,
nɨcxaꞌñɨch ma ɨɨch ndeedy,
nɨmähuɨbɨch:
Tat,
tɨ ndundɨgóyɨch mɨɨd Dios tzajpjotypɨ etz mɨɨd miich.
Cham caꞌ ypadyii miich mɨnaꞌnɨp co miich xyꞌungꞌadyíijɨch.
Yajtungɨch jaduꞌn nej mdumbɨdɨjc.”
Chi jeꞌ choñ,
ñɨcxy ma yteedy.
Jeguëgyñɨ anajty ymiñ co yteedy yꞌijxpaatɨ.
Chi yteedy ypaꞌayogotɨ,
e ñɨcxy poyɨ̈gy oy jɨjpcobadɨ̈y.
Chi yögmɨnennajxy etz tzücxy.
Chi je ung ymɨnañ:
“Tat,
tɨ ndundɨgooyɨch mɨɨd Dios tzajpjotypɨ etz mɨɨd miich.
Cham caꞌ ypadyii nɨcxy miich mɨnaꞌñ co ɨɨch miich xyꞌungꞌadyii.”
Chi je ungdeedy nɨmay jeꞌ ytumbɨ:
“Yajpɨdzɨm je huit oybɨ,
mɨcꞌamy yajnïjenɨɨygɨx jada nꞌungɨch,
chi mooygɨx yɨ cɨ̈jiitz etz ycɨ̈g.
Nɨcx yajtzoongɨx yɨ huaj mang nïcxpɨ,
yajꞌöccɨx,
chi ngaayɨm nꞌuucɨm e nxɨɨduunɨm.
Jada nꞌungɨch jaduꞌn nipaady nejjɨhuɨ̈y anajty tɨ yꞌögy,
e chi tɨ yjugypɨcy.
Tɨgooy yɨꞌ anajty e tɨ yjädy.”
Chi ajcxy ooy yjotcugɨɨy.
Chi je ymang mɨjpɨ camjoty jeꞌ anajty.
Co yjaꞌty mɨhuingon je ytɨjc,
chi mɨdoy co jäy ooy yxüxy etz yꞌech.
Chi yaaxɨ tüg ytumbɨ yꞌamɨdooy:
“¿Ti yɨꞌ túnɨp jájtɨp?”
Chi je tumbɨ yꞌadzooy:
“Tɨ yjädy mꞌuch,
tɨ mdeedy yajꞌögy tüg huaj nïcxpɨ,
co ymang tɨ huimbity juugy.”
Chi je unggoob ooy yjotmäty,
caꞌ anajty ytɨgɨ̈huaꞌñ tɨgoty.
Huinꞌit je yteedy ñibɨdzɨmɨ,
ycohuanɨɨyɨ co huen tɨgɨ̈y tɨgoty.
Chi jeꞌ yꞌadzooy,
nɨmay yteedy:
“Janch mɨcanaag jɨmɨjt ɨɨch miich mɨɨd nduñ,
ni caꞌ ngapxhuimbityɨch.
Caꞌ chambaad miich ni xycamooyɨch tüg piꞌccöbixy jaydëb njotcujcꞌadɨpyɨch nxɨɨdunɨpyɨch mɨɨd nmɨgügtɨjcɨch.
Per co yɨ mmang tɨ yjädy huɨdi oy tɨ yajtundäy yɨ ymeeñ mɨɨd jɨbɨc-huinmaꞌñ mɨɨd jɨbɨc töxyjäydɨjc ajcxy,
chi tɨ myajꞌögy huaj mang nïcxpɨ mɨɨd yɨꞌ ycɨxpɨ.”
Chi je ungdeedy nɨmay jeꞌ ymang:
“Miich ung huinɨxɨɨ ya mɨɨd nꞌity.
Tügꞌócɨy huɨdi nmɨɨdɨch miich yɨꞌ mjeꞌ.
Ooy ycopɨ́cyɨty co nxɨɨduunɨm etz njotcugɨɨyɨm,
co yɨ mꞌuch jaduꞌn anajty nej tɨ yꞌögnɨ,
e jadachambɨ tɨ yjugypɨcy,
tɨ anajty ytɨgoy,
e cham tɨ yajpaady.”